《钱塘行送别签判李太博》
宋代·郭祥正

东南会府唯钱塘，高门双开南斗傍。门前碧瓦十万户，晓色满城烟雨香。

圣祖神宗造区宇，应命最先吴越王。不经兵火二百载，地饶沃衍民康强。

莲花红白西湖芳，南山翠影临沧浪。琼楼宝塔照日月，尘埃不到炎天凉。

画船罗幕尽高卷，白玉美人游冶郎。年年中秋海潮过，万顷银山面前堕。

少年轻命争弄潮，手掣红旗逆潮簸。闻君此行承辟书，伯乐能求汗血驹。

四时风物同吟啸，十郡兵民归卷舒。公闲畜德聊自养，承平功业还吾儒。

况君登朝未四十，慎勿出处穷欢娱。慎勿出处穷欢娱，临渊履冰佩琼琚。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。